Gareth Wyn Harries

**Mab mabwysiedig i Megan a Cliff James. Brawd i Rhian Haf Harries.**

Yn 1975 y cyrhaeddodd Gareth Wyn Gwmderi a hynny fel babi bychan pan gafodd ei fabwysiadu gan Megan a Cliff James, perchnogion y Deri Arms. Cafodd Gareth Wyn blentyndod digon rhwydd yn y Deri er iddo golli ei dad pan yn ifanc.

Wrth i'r bachgen dyfu, daeth yn amlwg ei fod yn alluog iawn ond teimlai Megan a'i mam, Olwen Owen, fod addysg y bachgen yn diodde wrth iddo fynychu'r ysgol leol. Cynigiodd Mrs Owen dalu am addysg breifet iddo ac, er mawr siom i Reg, oedd bellach yn briod gyda Megan, penderfynodd Megan anfon Gareth i ysgol breswyl Coleg Caeron.

Dychwelai Gareth yn ôl i Gwmderi bob gwyliau ac yn ystod un o'r gwyliau hynny y cafodd ddamwain wrth wneud ymarfer corff a gwneud niwed parhaol i un o'i arennau.

Daeth tro ar fyd Gareth yn 1990 pan ddaeth dynes ddierth, Jane Leonard, i aros i'r Deri - am rhyw reswm roedd hon yn dangos diddordeb mawr yn Gareth. Cyfaddefodd yn y diwedd mai hi oedd ei fam naturiol. Er mawr siom i Megan, cadwodd Gareth mewn cysylltiad gyda Jane.

Ar ôl llwyddo yn ei arholiadau lefel 'A', aeth Gareth i astudio cyfrifiadureg i Rydychen gan ddal i ddychwelyd i Gwmderi yn ystod ei wyliau coleg.

Yn ystod un o'r gwyliau hynny yn 1993 y syrthiodd Gareth mewn cariad gyda Karen Parry. Ond ni pharodd y berthynas yn hir iawn. Gwnaeth Gareth rhywbeth anfaddeuol - gorffen gyda Karen dros y ffôn ar ôl iddo ddod o hyd i gariad arall yn Rhydychen.

### **Dyledion**

Pan oedd Gareth ar ymweliad a’i dad yn y carchar cafodd Reg Harries drawiad ar y galon. Treuliodd weddillion ei ddedfryd yn yr ysbyty. Roedd Gareth wedi graddio o Rydychen erbyn hyn ac yn edrych ymlaen at gychwyn swydd newydd yn silicon valley ond yn dilyn trawiad ei dad penderfynodd wrthod y swydd a symud i’r Felin i edrych ar ôl ei dad tra’i bod yn gwella.

Wrth aros yn y Felin cychwynnodd glosio at Mandy Roberts a chychwynnodd y ddau gael perthynas. Cyfaddefodd Gareth wrth Mandy fod e mewn dyled o naw mil o bunnoedd yn dilyn ei gyfnod yn y coleg, a heb swydd prin oedd yn gallu talu’r llog. Rhoddodd Mandy fenthyg peth arian iddo allu parhau i fyw dydd i ddydd ond doedd fawr o gynllwyn hir dymor ganddo.

Newidiodd bethau pan ddaeth Gareth ar draws Lisa Morgan mewn siop gyfrifiaduron. Roedd hithau’n gandryll wedi colli ei swydd yn dilyn ei pherthynas gydag Ieuan Griffiths a gwelodd ei chyfle i ddial. Yn ymwybodol o radd Gareth gyda chyfrifiaduron a hanes ei deulu yntau gyda Griffiths gwahoddodd Lisa Gareth allan am ddiod ac o fewn dim daeth cynllwyn i’r amlwg.

Gobeithiai Lisa ddefnyddio sgiliau Gareth i hacio i mewn i gyfrifon Griffiths a throsglwyddo’r arian i gyfrif yn eiddo i Lisa. Byddai’r arian yn gallu clirio dyledion Gareth a byddai’r weithred yn dial ar Ieuan. Ond nid sgiliau hacio Gareth yn unig oedd o ddiddordeb i Lisa a chychwynnodd y ddau gysgu a’i gilydd.

Pan ddaeth Lisa i wybod drwy Reg fod Gareth eisoes mewn perthynas â Mandy aeth hi draw yn unswydd i’r caffi i adael i Mandy wybod mewn ffordd greulon mai hithau oedd hefo Gareth Wyn erbyn hyn. Gadawodd Mandy i Sbaen ar wyliau wedi ei drefnu gan Derek, Karen a Fiona i ddod dros y berthynas.

Roedd Reg yn anhapus iawn am berthynas ei fab a Lisa, yn enwedig wedi i Derek ddweud wrtho am yr arian oedd Gareth Wyn yn eiddo i Mandy. Rhoddodd Reg siec i Mandy ar unwaith ond mynnodd fod Gareth yn ei dalu’n ôl ar hast. Yn y cyfamser cafodd Gareth wybod fod ei ddyledion wedi cael ei werthu i gwmni casglu dyledion pan ddaeth baliff i’r drws.

Gwynebodd Reg ei fab a chael gwirionedd am faint y ddyled a’r cynllwyn i ddwyn arian Griffiths. Llwyddodd Reg i ddarbwyllo ei fab rhag torri’r gyfraith a chynigiodd dalu’r ddyled yn ei chyfanrwydd ar yr amod fod yn dod a’i berthynas a Lisa i ben.

Ceisiodd Lisa ei gorau i roi pwysau ar Gareth i fynd ymlaen a’r cynllwyn ond wedi iddo ei gwrthod llwyddodd hi i ddwyn ei nodiadau a mynd ymlaen a’r twyll ei hunan. Cyhoeddodd i Gareth rai dyddiau’n ddiweddarach ei bod wedi llwyddo i gael gafael ar bymtheg mil o bunnoedd ag y byddai ef wedi cael hanner hynny os byddai wedi bod yn ddigon dewr i sticio gyda’r cynllwyn.

Gadawodd Gareth bentref Cwmderi yn 1997 wedi iddo gael cynnig swydd dda efo cyfrifiaduron yn America.

Dychwelodd yn y flwyddyn 2000 mewn trafferthion ariannol. Llwyddodd i dwyllo Derek allan o swm sylweddol o arian ond llwyddodd Reg i gael yr arian yn ôl drwy gael Jason i esgys fod yn Gareth Wyn a cymeryd arian allan o'r bacn yn ei enw.

Bu Gareth yn benderfynol o gael dial ar eu deulu a daeth yn ôl i'r Cwm unwaith eto yn 2002, gan herwgipio ei chwaer er mwyn cael ei dad i dalu am ei rhyddhad. Yn y pendraw llwyddodd Rhian Haf i ffoi, a dihangodd Gareth. Ni ddywedodd Rhian wrth ei thad mai ei brawd oedd yn gyfrifol am ei dal yn wystl.

Daeth nôl i'r Cwm eto yn Ionawr 2003, i geisio cymodi gyda Reg, gan ymddiheuro am herwgipio Rhian, oedd yn newyddion syfrdanol i Reg.

Categori:Cymeriadau
Categori:Cyn Gymeriadau
Categori:Y teulu Harries
Categori:Dyfodiadau 1975
Categori:Ymadawiadau 1993
Categori:Dyfodiadau 1996
Categori:Ymadawiadau 1997